સ્વરાધારની આ પ્રવૃત્તિથી આજે આ કલાકારોની જિંદગીમાં ઘણો બદલાવ આવ્યો છે. પરિવારના સભ્યોનો તેમની તરફનો દૃષ્ટિકોણ પણ બદલાયો છે. ઈજ્જત વધી છે, પરિવારજનોનું વર્તન પણ બદલાયું છે. એક સમયે જે પ્રજ્ઞાચક્ષુઓ પરિવારને બોજ સમાન લાગતા હતા તે હવે પોતાના પગ પર ઊભા રહેતા થયા હોવાથી પરિવાર તેમને મહત્ત્વ આપતો થયો છે. એ જ રીતે અગાઉ જે લોકો તેમને તુચ્છ સમજતા હતા તે આજે સામેથી તેમની સાથે વાત કરવા પ્રયત્ન કરે છે. ચેતન પાટીલ નામના એક આર્ટિસ્ટની જિંદગી ‘સ્વરાધાર’ના સભ્ય બન્યા બાદ એકદમ બદલાઈ ગઈ છે. અગાઉ તેઓ રેલવે પ્લેટફોર્મ પર ભીખ માગતા દેખાય કે તરત પોલીસ તેમને પકડીને જેલમાં પૂરી દેતી. પણ અમિતાભ બચ્ચનના શૉમાં કાર્યક્રમ આપ્યા બાદ પોલીસ જવાનો તેમની સાથે સેલ્ફી લેવા પડાપડી કરે છે. આ જ પોલીસ એક સમયે તેમને મારતી-ધમકાવતી. હવે સ્થિતિ સાવ બદલાઈ ગઈ છે. પોલીસ જવાનોનો તેમના પ્રત્યેનો દૃષ્ટિકોણ બદલાયો છે. તેમને આદર અને સન્માનની નજરે જોતા થયા છે.